Sidala Inkulumo Isicoco sikaMugabe
UMugabe uphiwe isicoco lesi lanxa bekulabanye abalohlonzi ekade bekhethiwe abafana lomkhokheli wenkampani yeMicrosoft, uMnu Bill Gates loMongameli weleSouth Korea.
WASHINGTON — Abamabandla aphikisayo sesole eleChina ngokupha uMongameli Mugabe isicoco lisithi ungumkhokheli olohlonzi olondoloza ukuthula njalo oqhuba kuhle ezenotho elizweni lakhe. Isicoco lesi sibizwa ngokuthi yiConfucius Peace Prize njalo sifana nje lesicoco seNobel Peace Price, esiphiwa abalwela amalungelo oluntu yilizwe leSweden. UMugabe uphiwe isisicoco lesi lanxa bekulabanye abalohlonzi ekade bekhethiwe abafana lomkhokheli wenkampani elungisa amacomputer, iMicrosoft, uMnu Bill Gates loMongameli weleSouth Korea. Unobhala obona ngokuqoqwa kunhlelo zebandla leMDC-T uMnu Abednico Bhebhe uthi kuyamangalisa ukuthi uMugabe uphiwa isicoco enconywa lesi yena esaziwa ngodlakela, umbuso omubi kanye lokubhidliza umnotho. "Yikuganga okwenziwa ngabantu beChina lokhu. Ngiyabona yindlela yokumbonga ngokubavumela ukutshontsha ama-minerals ethu lokubulala ilizwe lethu," kutsho uBhebhe. Kodwa ummeli wePelandaba-Mpopoma edale lephalamende njalo elilunga leZanu PF uMnu Joseph Tshuma uthi uyajabula ngesicoco lesi. Wengeze wathi "EleZimbabwe ngelinye lamazwe alokuthula okumangalisayo, ngalokho yinto enhle kakhulu ukuthi uMugabe aphiwe isicoco lesi." Kodwa ingcwethi kwezombusazwe uMnu Nkululeko Sibanda uvumelane loMnu Bhebhe esithi uMugabe ubengalungelanga ukuthola isicoco lesi ngoba esaziwa ngokwephula amalungelo oluntu.